《雪后过滁州朱虎臣大令邀看丰乐亭醉翁亭并拓碑见赠》
清代·沈瑜庆

昔人四十便称翁，今我早衰将毋同。我来作客翁作主，惭无健笔追宗工。

文章偶然作游戏，宾客可欺宁儿童。如何一代论风雅，门生乃尔相推崇。

故人途遇朱公叔，邀我来看西南峰。丰碑屹立恣摹拓，老梅媚妩藏深丛。

群山奔赴雪初霁，涧泉一夜添清潨。亭前置酒当日暮，山僧秉烛头如蓬。

诗人循吏自有在，盛名饮啄皆为功。官长今无醉翁醉，岁事不见丰乐丰。

时晴仆夫促更发，盐官行李殊匆匆。

作者简介：沈瑜庆，字爱苍，号涛园，侯官人。光绪乙酉举人，官至贵州巡抚。谥敬裕。有《涛园集》。